**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br.UPII 07-30-1530-2/16**

**Podgorica, 19.12.2016.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi NVO Mans br. 16/96894 od 07.09.2016. godine izjavljene radi poništaja akta JU Centar za socijalni rad Opština Nikšić, Plužine i Šavnik br. 03-2340/2 od 19.08.2016.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 235 stav 1 Zakona o opštem upravnom postupku (“Sl.list Crne Gore”,br.60/03, 73/10 i 32/11) je na sjednici održanoj dana 20.10.2016. godine, donio:

**R J E Š E NJ E**

Žalba se odbija kao neosnovana

**O b r a z l o ž e nj e**

Prvostepeni organ je donio akt br. 03-2340/2 od 19.08.2016.godine, po osnovu podnijetog zahtjeva br. 16/96894, kojim obavještava podnosioca zahtjeva da shodno članu 26 Zakona o slobodnom pristupu informacijama, da tražene informacije posjeduje i u elektronskoj formi, ali da nisu dužni da im pristup omoguće putem e-maila, jer su iste javno objavljene i dostupne na internet stranici Centara za socijalni rad, uključujući CSR Nikšić (<http://www.csrcg.me/ingex.php/niksic/o-nama>). U daljem navodi da informacije koje su predmet zahtjeva u skladu sa Zakonom o finansiranju političkih subjekata i izbornih kampanja, objavljuju sedmodnevno na navedenoj internet stranici Centra.

Protiv ovog akta u zakonskom roku podnosilac zahtjeva je uložio žalbu. U žalbi se u bitnom navodi da se akt pobija zbog nepotpuno i nepravilno utvrđenog činjeničnog stanja i povrede pravila postupka. Da je dana 15.08.2016.godine upućen zahtjev za pristup informacijama kojim je od JU Centar za socijalni rad Opština Nikšić, Plužine i Šavnik traženo da dostavi kopiju svih izdatih putnih naloga za upravljanje službenim vozilima (za period od 25/07/2016 do 31/07/2016.), koje su svi državni organi, organi državne uprave, organi lokalne samouprave, organi lokalne uprave, javna preduzeća, javne ustanove, državni fondovi i privredna društva čiji je osnivač i/ili većinski ili djelimični vlasnik ili jedinica dužna da objavljuje sedmodnevno (u skladu sa članom 32 stav 3 Zakona o finansiranju političkih subjekata i izbornih kampanja). koji sadrže sve informacije u skladu sa Pravilnikom o obrasvcu putnog naloga, načina njegovog izdavanja i vođenja evidencije izdatih naloga – što uključuje i evidenciju utroška goriva i maziva i evidenciju kretanja vozila, provedenog vremena i učinka. Navodi se da je dana 22.08.2016. godine JU Centar za socijalni rad Opštine Nikšić, Plužine i Šavnik dostavio akt br. 03-2340/2 od dana 19. avgusta 2016. godine kojim obavještava žalioca da je tražena informacija javno objavljena na zvaničnom sajtu JU Centar za socijalni rad Opštine Nikšić, Plužine i Šavnik. Žalilac ističe da je u postupku donošenja osporenog akta prvostepeni organ je na štetu žalioca povrijedio zakon, te da shodno odredbi člana 26 stav 1 Zakona o slobodnom pristupu informacijama, organ vlasti nije dužan da omogući putem e-maila pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti , te da je prema stavu 2 istog člana propisano u slučaju iz stava 1 ovo člana organ vlasti dužan je da, u roku od pet dana od dana podnošenja zahtjeva, u pisanoj formi obavijesti podnosioca zahtjeva o tome gdje je i kada tražena informacija javno objavljena. Žalilac ističe da je pretragom internet stranice, na koju prvostepeni organ upućuje, pronašao putne naloge za navedeni period, međutim isti ne sadrže sve potrebne podatke i nijesu u skladu sa obrascem putnog naloga koji je definisan Pravilnikom o obrascu putnog naloga, načinu njegovog izdavanja i vođenju evidencije izdatih putnih naloga. Kako je prvostepeni organ izostavio djelove obrasca koji su definisani pravilnikom: evidenciju utroška goriva i maziva, evidencija kretanja vozila, provedenog vremena i učinka iz istog nije moguće utvrditi da li je došlo do zloupotrebe vozila u predizbornim kampanjama. Žalilac u bitnom navodi da je, shodno navedenom, nesporno da prvostepeni organ nije objavio informaciju traženu zahtjevom, već se na istoj nalazi nepotpun putni nalog, koji je kao takav neupotrebljiv. Prema tome, kako su predmet zahtjeva bili punti nalozi sa svim potrebnim informacijama, a prema navedenom Pravilniku, jasno je da informacije na koje nas prvostepeni organ upućuje ne odgovaraju traženim. Nadalje, žalilac ističe da informacija na koju JU Centar za socijalni rad Opštine Nikšić, Plužine i Šavnik upućuje nije relevantna, niti suštinski odgovara informaciji traženoj zahtjevom za slobodan pristup informacijama, zbog čega je prvostepeni organ pogrešno utvrdio činjenično stanje i na osnovu toga pogrešno ograničio pristup traženoj informaciji. U daljem se u bitnom navodi, da je članom 30 Zakona o slobodnom pristupu informacijama propisano je da o zahtjevu za pristup informaciji organ vlasti odlučuje rješenjem kojim odobrava pristup traženoj informaciji ili njenom dijelu ili zahtjev odbija. Kako osporeni akt predstavlja obavještenje, žalilac ukazuje na to da u konkretnom slučaju, od strane prvostepenog organa, nije postupljeno shodno navedenoj zakonskoj odredbi, te da osporeni akt ne ispunjava zakonom propisanu formu. Osporeni akt nije donijet u zakonom propisanoj formi, a shodno članu 203 Zakona o opštem upravnom postupku, te apsolutno ne sadrži ni jedan razlog koji bi upućivao na valjanu odluku u konkretnom slučaju i način na koji je prilikom donošenje istog postupljeno, te prilikom donošenja istog nije primijenjen bilo kakav propis. Zato je osporeni akt nerazumljiv i nezakonit, jer nedostatak valjanog obrazloženja onemogućava uopšte utvrdivanje zakonitosti i pravilnosti istog. Predlaže da Savjet Agencije poništi akt JU Centra za socijalni rad Opština Nikšić, Plužine Šavnik br. 03-2340/2 od 19.08.2016. godine.

Prvostepeni organ u odgovoru na žalbu broj 03-2525/2 od 12.09.2016. godine naveo da je žalba neosnovana. Da navodi koji su izneseni u žalbi ne stoje u cjelosti, jer su putni nalozi za upravljanje službenim vozilima, za period od 25.07.2016. do 31.07.2016. godine, koji se nalaze na sajtu, u skladu sa obrascem koji je definisan Pravilnikom o obrascu putnog naloga i isti su potpuni. U daljem navodi da podaci o utrošku goriva i maziva na nekim od objavljenih naloga nijesu izostavljeni kako je navedeno u žalbi, već isti nijesu mogli biti upisani, pošto tog dana na koji se nalog odnosi nije bilo isporuke goriva, odnosno maziva. Naime, da se gorivo i mazivo ne izdaje svakog dana pa samim tim se podaci o njihovom utrošku unose zavisno od dana isporuke te da ne stoje navodi iz žalbe da osporeni akt ne ispunjava zakonom propisanu formu, jer je podnosilac zahtjeva tražio da mu se informacije, ukoliko ih Centar posjeduje u elektronskoj formi, dosteve putem email-a, pa je jasno daje dostavljanjem obavještenja od strane organa vlasti, shodno članu 26 Zakona o slobodnom pristupu informacijama, ispunjena i zakonska forma akta. U daljem navode da iz spisa i dokumentacije, kao i svega navedenog, proizilazi da nije bilo nepotpuno i nepravilno utvrđenog činjeničnog stanja, niti povrede pravila postupka, kako to tvrdi podnosilac žalbe, pa predlažu da Agencija za zaštitu ličnih podataka i slobodan pristup informacijama u cjelosti odbije predmetnu žalbu.

Nakon razmatranja spisa predmeta, žalbenih navoda, odgovora na žalbu i neposrednog uvida na linku http://www.csrcg.me/index.php/niksic/izvjestaj-analiticke-kartice na kom je objavljena tražena informacija zahtjevom za slobodan pristup br. 16/96894 : Putni nalog za putničko vozilo broj 528375, Evidencija kretanja vozila, provedenog vremena i učinka od 25.07. do 31.07.2016. godine, Putni nalog za putničko vozilo broj 528528, Evidencija kretanja vozila, provedenog vremena i učinka od 28.07. do 29.07.2016. godine Putni nalog za putničko vozilo broj 528319, Evidencija kretanja vozila, provedenog vremena i učinka od 27.07.2016. godine, Putni nalog za putničko vozilo broj 329614, Evidencija kretanja vozila, provedenog vremena i učinka od 18.07. do 29.07.2016. godine, Savjet Agencije je našao da je žalba neosnovana.

Član 235 Zakona o opštem upravnom postupku propisuje da će drugostepeni organ odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana. Članom 26 Zakona o slobodnom pristupu informacijama propisano je da organ vlasti nije dužan da omogući pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti te je organ vlasti dužan, u roku od pet dana od dana podnošenja zahtjeva, u pisanoj formi, obavijesti podnosioca zahtjeva o tome gdje je i kada tražena informacija javno objavljena. Kako je JU Centar za socijalni rad Opština Nikšić, Plužine i Šavnik u zakonskom roku podnosiocu zahtjeva dostavio obavještenje br. 03-2340/2 od 19.08.2016. godine u kom se navodi da su tražene informacije javno dostupne na sajtu JU Centar za socijalni rad Opština Nikšić, Plužine i Šavnik te je Savjet Agencije provjerom utvrdio da su objavljene na linku http://www.csrcg.me/index.php/niksic/izvjestaj-analiticke-kartice na kom je objavljena tražena informacija i to: Putni nalog za putničko vozilo broj 528375, Evidencija kretanja vozila, provedenog vremena i učinka od 25.07.2016.godine do 31.07.2016. godine, Putni nalog za putničko vozilo broj 528528, Evidencija kretanja vozila, provedenog vremena i učinka od 28.07. do 29.07.2016. godine Putni nalog za putničko vozilo broj 528319, Evidencija kretanja vozila, provedenog vremena i učinka od 27.07.2016. godine, Putni nalog za putničko vozilo broj 329614, Evidencija kretanja vozila, provedenog vremena i učinka od 18.07. do 29.07.2016. godine, te je Savjet Agencije utvrdio da je JU Centar za socijalni rad Opština Nikšić, Plužine i Šavnik pravilno primjenio materijalno pravo i član 26 Zakona o slobodnom pristupu informacijama, na način što je obavještenjem uputio podnosioca da se može pronaći tražena informacija na internet stranici JU Centar za socijalni rad Opština Nikšić, Plužine i Šavnik te je našao da je žalba neosnovana. Žalbeni navodi koji se odnose na osporavanje kvaliteta objavljene informacije nijesu predmet nadležnosti Agencije za zaštitu ličnih podataka i slobodan pristup informacijama već samo činjenica da li je informacija koja je predmet zahtjeva za slobodan pristup informacijama javno objavljena što je utvrđeno uvidom u intenet stranicu JU Centar za socijalni rad Opština Nikšić, Plužine i Šavnik i dokumetaciju dostavljenu od strane prvostepenog organa, te upućujemo podnosioca na nadležan organ Agenciju za sprečavanje korupcije i druge organe koji su zaduženi da prate kvalitet objavljenih informacija.

Sa iznijetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**